SNP โชว์งบ Q3 กำไรโตแตะ 154 ลบ. เคาะปันผล 0.05 บ./หุ้น XD 30 พ.ย.
SNP โชว์งบ Q3 กำไรโตแตะ 154 ลบ. เคาะปันผล 0.05 บ./หุ้น XD 30 พ.ย.
18 พ.ย. 2563

นายกำธร ศิลาอ่อน กรรมการผู้จัดการใหญ่สายการผลิตและการเงิน บริษัท เอส แอนด์ พี ซินดิเคท จำกัด (มหาชน) หรือ SNP เปิดเผยว่า บริษัทรายงานผลประกอบการไตรมาส 3 ปี 2563 มียอดขายจำนวน 1,388 ล้านบาท ลดลง 584 ล้านบาท เมื่อเปรียบเทียบกับช่วงเดียวกันของปีก่อน และไตรมาส 3/2563 มีกำไรสุทธิ 154 ล้านบาท เพิ่มขึ้น 13 ล้านบาท จากช่วงเวลาเดียวกันของปีก่อนอยู่ที่ 140.83 ล้านบาท
ส่วนผลการดำเนินงานสำหรับงวด 9 เดือนปี 2563  พลิกกลับมามีกำไร 76 ล้านบาท พร้อมทั้งประกาศให้มีการจ่ายเงินปันผล 0.05 บาทต่อหุ้น โดยกำหนดรายชื่อผู้มีสิทธิได้รับปันผลวันที่  1 ธันวาคม 2563 และวันที่ไม่ได้รับสิทธิปันผล(XD) 30 พ.ย. 2563
นายกำธร กล่าวว่า “จากสถานการณ์การแพร่ระบาดของเชื้อไวรัสโคโรนา 2019 หรือ โควิด 19 เป็นผลให้ร้านอาหารและช็อพ ต้องปิดตัวลงในไตรมาสที่ 1 และ 2 แต่ในขณะนี้สามารถกลับมาเปิดได้เกือบ 100% แล้ว ยกเว้นสาขาท่าอากาศยาน ที่ผ่านมาเข้าใจดีถึงสภาวะเศรษฐกิจที่ชะลอตัวลงอีกทั้งกำลังซื้อของผู้บริโภคที่ลดลงด้วย
ดังนั้น ทางบริษัทฯ จึงได้ใช้โอกาสในช่วงเวลานี้ทำการพัฒนาปรับปรุงคุณภาพการทำงานของบริษัทฯ โดยเน้นความสำคัญใน4 เรื่อง คือ 1. การปรับโครงสร้างและเพิ่มประสิทธิภาพของการทำงาน 2. การคิดค้นเมนูอาหารและขนมใหม่ๆ 3. การควบคุมค่าใช้จ่าย และ 4. การเพิ่มยอดขายโดยผ่านหลากหลายช่องทางโดยเฉพาะช่องทาง Delivery
ซึ่งจะเห็นได้ว่าปัจจุบันนี้สินค้าขายดีที่เพิ่งวางขายในตลาดในไตรมาสที่ 3 มีทั้งขนมขาไก่เนยสด เค้กนุ่ม  เนยสด และเมนูอาหารกุ้งแม่น้ำ ขณะที่ยอดขายจากช่องทาง Delivery เพิ่มขึ้นถึง 40% จากช่วงเดียวกันของปีที่แล้ว ส่วนการเพิ่มประสิทธิภาพการทำงานและควบคุมต้นทุนเป็นผลให้มีกำไรสุทธิเพิ่มขึ้น แม้ว่ายอดขายจะลดลงและทำให้สัดส่วนกำไรสุทธิเมื่อเปรียบเทียบกับยอดขายเพิ่มจาก 7.1% เมื่อไตรมาสที่ 3 ของปีที่แล้ว มาอยู่ที่ 11.1% ในปีนี้”
บริษัทฯ คาดว่าภาพรวมกำลังซื้อในไตรมาสที่ 4 จะมีแนวโน้มฟื้นตัวดีขึ้น จากมาตรการกระตุ้นเศรษฐกิจต่างๆ อาทิ โครงการ “ชิม ช้อป ใช้” รวมทั้งเป็นช่วงเทศกาลซึ่งถือเป็นช่วง High Season ทั้งนี้บริษัทฯมีความมุ่งมั่นที่จะสร้างการเติบโตและความยั่งยืนทางธุรกิจ โดยมุ่งเน้นสร้างคุณค่าด้วยคุณภาพอย่างมีคุณธรรม เพื่อมอบประสบการณ์ที่ดีที่สุดให้แก่ลูกค้า